Nariadenie Komisie (EHS) č. 3103/74
z 10. decembra 1974,
ktorým sa mení a dopĺňa nariadenie (EHS) č. 1579/74 týkajúce sa vopred stanovených dovozných poplatkov na výrobky vyrobené z obilnín alebo ryže
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na nariadenie Rady č. 120/67/EHS [1] z 13. júna 1967 o spoločnej organizácii trhu s obilninami, naposledy zmenené a doplnené nariadením (EHS) č. 1996/74 [2], najmä na jeho článok 15 ods. 3 a článok 24,
so zreteľom na nariadenie Rady č. 359/67/EHS [3] z 25. júla 1967 o spoločnej organizácii trhu s ryžou, naposledy zmenené a doplnené nariadením (EHS) č. 1129/74 [4], najmä na jeho článok 13 ods. 3 a článok 25,
so zreteľom na nariadenie Rady (EHS) č. 1052/68 [5] z 23. júla 1968 o dovoznom a vývoznom systéme pre výrobky spracované z obilnín a ryže, naposledy zmenené a doplnené nariadením (EHS) č. 881/73 [6], najmä na jeho článok 2 ods. 2 a článok 5,
keďže nariadenie Komisie (EHS) č. 1579/74 [7] z 24. júna 1974 o postupe pre výpočet dovozného poplatku platného pre výrobky spracované z obilnín a ryže a o vopred stanovených poplatkoch pre uvedené výrobky, ako aj pre zmesové krmivá na báze obilnín, ustanovuje, že ak sa dovozné poplatky pre výrobky spracované z obilnín alebo ryže alebo pre zmesové krmivá na báze obilnín stanovujú dopredu, takéto poplatky sa majú upraviť vo vzťahu k prahovej cene platnej v deň dovozu,
keďže v prípade škrobových výrobkov produkčné náhrady zahrnuté do dovozných poplatkov už odrážajú odchýlky v prahovej cene; keďže dovozné poplatky pre výrobky uvedené v článku 2 nariadenia (EHS) č. 1579/74 preto treba upraviť len vo vzťahu k akejkoľvek zmene čiastok stanovených v článku 1 nariadenia Rady (EHS) č. 1132/74 [8] z 29. apríla 1974 o produkčných náhradách v odvetviach obilnín a ryže;
keďže treba špecifikovať, že ak sú poplatky pre zmesové krmivá spadajúce do podpoložky 23.07 B, ktoré obsahujú mliečne výrobky, stanovené vopred, musia byť upravené vo vzťahu k prahovým cenám pre kukuricu aj pre odstredené sušené mlieko, ktoré platia v deň dovozu;
keďže opatrenia tohto nariadenia sú v súlade so stanoviskom Riadiaceho výrobu pre obilniny,
PRIJALA TOTO NARIADENIE:
Článok 1
Text článku 3 ods. 1 nariadenia (EHS) č. 1579/74 sa nahrádza takto:
"1. Vo vzťahu k dovozom výrobkov uvedených v článku 1 písm. d) nariadenia č. 120/67/EHS a v článku 1 písm. c) nariadenia č. 359/67/EHS, poplatky platné v deň, keď sa podá žiadosť o licenciu, budú v prípade, že žiadateľ o to požiada pri podávaní žiadosti o licenciu a za predpokladu, že tak urobí pred 13:00 hod., platné vo vzťahu k dovozu, ktorý sa má uskutočniť v ktoromkoľvek čase počas doby platnosti licencie.
a) V prípade uvedenom v predchádzajúcom pododseku, s výnimkou:
- výrobkov uvedených v článku 2 a
- výrobkov spadajúcich do podpoložky 23.07 B uvedených v prílohe A nariadenia č. 120/67/EHS,
akákoľvek úprava poplatkov bude, podľa postupu druhého pododseku článku 15 ods. 3 nariadenia č. 120/67/EHS, vykonaná vo vzťahu k prahovej cene pre základný výrobok alebo výrobky použité na účel výpočtu premenlivej zložky poplatku platného v deň dovozu.
Takáto úprava bude vykonaná zvýšením alebo znížením poplatku o rozdiel medzi prahovou cenou platnou v mesiaci podania žiadosti na 100 kg základného výrobku a cenou použiteľnou v mesiaci dovozu, pričom sa tento rozdiel násobí koeficientom uvedeným v stĺpci 4 prílohy nariadenia (EHS) č. 1052/68.
b) Pri výrobkoch uvedených v článku 2 sa akékoľvek vopred stanovené poplatky podľa prvého pododseku upravujú, ak sa čiastky stanovené v článku 1 nariadenia (EHS) č. 1132/74 zmenia medzi dňom podania žiadosti o licenciu a dňom dovozu, o rozdiel vyplývajúci z takejto zmeny, pričom tento rozdiel sa násobí koeficientom uvedeným v stĺpci 4 prílohy nariadenia (EHS) č. 1052/68 oproti danému výrobku.
c) Pri výrobkoch spadajúcich do podpoložky 23.07 B uvedených v prílohe A nariadenia č. 120/67/EHS, akákoľvek potrebná úprava bude vykonaná zvýšením alebo znížením poplatku:
- pri obilninovej zložke takýchto výrobkov o rozdiel medzi prahovou cenou platnou pre mesiac podania žiadosti na 100 kg kukurice a cenou platnou pre mesiac dovozu, pričom tento rozdiel sa násobí koeficientom uvedeným v tabuľke A prílohy II nariadenia (EHS) č. 968/68,
- pri mliečnej zložke takýchto výrobkov o rozdiel medzi prahovou cenou platnou v mesiaci podania žiadosti na 100 kg odstredeného sušeného mlieka a cenou použiteľnou v mesiaci dovozu, pričom sa tento rozdiel násobí koeficientom uvedeným v tabuľke B prílohy II nariadenia (EHS) č. 968/68."
Článok 2
Toto nariadenie nadobúda účinnosť tretí deň odo dňa jeho uverejnenia v Úradnom vestníku Európskych spoločenstiev.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 10. decembra 1974